钦定古今图书集成/明伦汇编/闺媛典/第156卷 > 倪逊志妻冯氏〈张氏李氏张氏附〉
## 钦定古今图书集成/明伦汇编/闺媛典/第156卷 > 倪逊志妻冯氏〈张氏李氏张氏附〉

按《濮州志》：冯氏，倪逊志妻，诸生冯宗益女。既嫁之明
年，逊志亡，事姑杜氏毕，葬还父家乡居，以色衣悉散
亲属之贫女，所储簪珥之类，俱付妹家，曰：“居乡不宜
贮财，吾用时来取也。”守节五十馀年，其弟及叔逊德
亦不与面。病危，告其妹曰：“吾将还倪氏垄矣。前寄簪
珥，可付逊德供葬事，勿累彼也。”年六十九而终。同邑
宋崇仁妻张氏、崔学易妻李氏、诸生龚秉哲妻张氏，
亦早寡守节。并附载。